b'\n_START_ARTICLE_\nDestil\xc2\xb7laci\xc3\xb3 fraccionada\n_START_PARAGRAPH_\nLa destil\xc2\xb7laci\xc3\xb3 fraccionada \xc3\xa9s un proc\xc3\xa9s f\xc3\xadsic utilitzat en qu\xc3\xadmica per separar barreges (generalment homog\xc3\xa8nies) de l\xc3\xadquids mitjan\xc3\xa7ant la calor, i amb un ampli intercanvi cal\xc3\xb2ric i m\xc3\xa0ssic entre vapors i l\xc3\xadquids. S\'empra principalment quan \xc3\xa9s necessari separar compostos de subst\xc3\xa0ncies amb punts d\'ebullici\xc3\xb3 diferents per\xc3\xb2 propers. Alguns dels exemples m\xc3\xa9s comuns s\xc3\xb3n el petroli, i la producci\xc3\xb3 d\'etanol._NEWLINE_La principal difer\xc3\xa8ncia que t\xc3\xa9 amb la destil\xc2\xb7laci\xc3\xb3 simple \xc3\xa9s l\'\xc3\xbas d\'una columna de fraccionament. Aquesta permet un major contacte entre els vapors que ascendeixen amb el l\xc3\xadquid condensat que descendeix, per la utilitzaci\xc3\xb3 de diferents "plats" (plaques). Aix\xc3\xb2 facilita l\'intercanvi de calor entre els vapors (que cedeixen) i els l\xc3\xadquids (que reben). Aquest intercanvi produeix un intercanvi de massa, on els l\xc3\xadquids amb menor punt d\'ebullici\xc3\xb3 es converteixen en vapor, i els vapors de subst\xc3\xa0ncies amb major punt d\'ebullici\xc3\xb3 passen a l\'estat l\xc3\xadquid._NEWLINE_La barreja es posa en l\'aparell de destil\xc2\xb7laci\xc3\xb3, que sol consistir en un matr\xc3\xa0s (o un altre recipient en general esf\xc3\xa8ric), a la part inferior hi ha unes pedretes que impedeixen que el l\xc3\xadquid bulli massa r\xc3\xa0pid. A la boca del recipient, a la part superior, hi ha una columna de fraccionament, consistent en un tub gruixut, amb unes plaques de vidre en posici\xc3\xb3 horitzontal. Mentre la barreja bull, el vapor produ\xc3\xaft puja per la columna, es va condensant en les successives plaques de vidre i torna a caure cap al l\xc3\xadquid, produint un reflux destil. La columna s\'escalfa des de baix i, per tant, la placa de vidre m\xc3\xa9s calent \xc3\xa9s a la part inferior, i la m\xc3\xa9s freda a la superior. En condicions estables, el vapor i el l\xc3\xadquid de cada placa de vidre estan en equilibri i, nom\xc3\xa9s els vapors m\xc3\xa9s vol\xc3\xa0tils arriben a la part superior en estat gas\xc3\xb3s. Aquest vapor passa al condensador, que ho refreda i el dirigeix cap a un altre recipient, on es liqua a provar. S\'aconsegueix una destil\xc2\xb7laci\xc3\xb3 m\xc3\xa9s pura com m\xc3\xa9s plaques de vidre hi hagi a la columna. La part condensada a la placa m\xc3\xa9s propera a l\'azeotr\xc3\xb2pica cont\xc3\xa9 gradualment menys etanol i m\xc3\xa9s aigua, fins que tot l\'etanol queda separat de la mescla inicial. Aquest punt es pot recon\xc3\xa8ixer mitjan\xc3\xa7ant el term\xc3\xb2metre, ja que la temperatura s\'elevar\xc3\xa0 bruscament.'